

**DREJTORIA E PËRGJITHSHME E THESARIT**

**DREJTORIA E PAGESAVE DHE DËMSHPËRBLIMEVE**

**NJOFTIM**

Çdo ish-i dënuar apo trashëgimtar ligjorë, që është listuar në një V.K.M. për dëmshpërblimin e ish- të përndjekurve politikë, duhet të postojë dokumentacionin e kërkuar në një nga pikat e Postës Shqiptare, të çdo rrethi, në adresën: “**MINISTRIA E FINANCAVE DHE EKONOMISË, DREJTORIA E PAGESAVE DHE DËMSHPËRBLIMEVE**”

Sipas rasteve dhe rradhës së trashëgimisë, dokumentet e nevojshme për të përfituar dëmshpërblim janë si më poshtë:

Për trashëgimtarët e ish- të përndjekurve që nuk jetojnë më:

* **Akt trashëgimie.**
* **Certifikatë vdekje të të dënuarit.**
* **Certifikatë trungu të të dënuarit.**
* **Numër llogarie bankare aktive për çdo përfitues, ose prokurë.**
* **Fotokopje të Kartës së Identitetit apo Pasaportës të çdo trashëgimtari, që i lind e drejta për dëmshpërblim.**

Në qoftë se një ose disa nga trashëgimtarët e rradhës së pare nuk jetojnë më, atëherë njëri nga trashëgimtarët në marrëveshje, do të postojë me të njëjtën adresë si në paragrafin e pare dokumentet e mëposhtëm:

* **Akt noterial trashëgimnie për çdo trashëgimtar të rradhës së pare që nuk jeton më.**
* **Certifikatë vdekje për çdo trashëgimtar të radhës së pare që nuk jeton më.**
* **Certifikatë të trungut familjar të çdo trashëgimtari të rradhës së pare që nuk jeton më.**
* **Numër llogarie aktive bankare për të gjithë trashëgimtarët, që i lind e drejta për dëmshpërblim.**
* **Fotokopje të Kartës së Identitetit apo Pasaportës të çdo trashëgimtari, që i lind e drejta për dëmshpërblim.**

Në qoftë se njëri ose disa trashëgimtarë të rradhës së dytë nuk jetojnë më, e drejta e tyre për dëmshpërblim në bazë të ligjit **Nr.9831, datë 12.11.2007** (ndryshuar me ligjin nr. 10 111, datë 2.4.2009) nuk vazhdon më tej. Në këtë rast, llogaritja e pjesës takuese të këstit bëhet mbi bazën e trashëgimtarëve që janë gjallë. Nga ana e trashëgimtarëve që jetojnë, në marrëveshje, paraqesin çertifikatën e vdekjes së trashëgimtarit që nuk jeton, të cilën e postojnë së bashku me numrin e dosjes në adresën sipas paragrafit të pare të këtij sqarimi.

**E RËNDËSISHME: Në rastet kur ish- i përndjekuri nuk jeton më, një dosje quhet e rregullt dhe e gatshme për tu paguar, vetëm atëherë kur të gjithë trashëgimtarët pa përjashtim, do të kenë dorëzuar (postuar) dokumentacionin e përmendur më lart për të gjitha rastet e trashëgimisë. Në të kundërt, askush nuk mund të paguhet i veçantë, derisa i gjithë dokumentacioni i dosjes të jetë i plotë për të gjithë.**

**Shënim:** Në kuptim të **ligjit (Për Dëmshpërblimin e ish-të dënuarve politikë të rregjimit komunist Nr.9831, datë 12.11.2007** *(ndryshuar me ligjin nr. 10 111, datë 2.4.2009)* në këtë dokument do të quhet:

* Trashëgimtar i rradhës së parë: a).Nëna, babai, bashkëshortja, fëmijët; b). Vëllezërit dhe motrat, kur nuk ka trashëgimtarë sipas pikës 1/a.
* Trashëgimtar I rradhës së dytë: a) Fëmijët e fëmijëve; b) Fëmijët e vëllezërve dhe motrave, kur nuk ka trashëgimtarë sipas pikës 2/a.